**GUVERNUL ROMÂNIEI**

****

**ORDONANŢĂ DE URGENȚĂ**

**pentru modificarea Ordonanței de urgență a Guvernului nr.144/2020 privind unele măsuri pentru alocarea de fonduri externe nerambursabile necesare desfășurării în condițiile de prevenție a activităților didactice aferente anului școlar/ universitar 2020/2021 în contextul riscului de infecție cu coronavirus SARS-CoV-2**

Pentru asigurarea dreptului la învățătură, și a dreptului la sănătate, în contextul pandemiei de SARS- CoV-2 este necesară asigurarea unei interacțiuni limitate între destinatarii actului didactic și cadrele didacticeaspect care reclamă dotarea cu echipamente în domeniul tehnologiei informației - IT mobile, respectiv tablete/laptopuri cu acces la internet, dispozitive/echipamente electronice pentru o bună desfășurare a procesului de învățământ,

În procesul de consultare publică pentru elaborarea Ghidului Solicitantului aferent Acțiunii 2.3.3 – Îmbunătățirea conținutului digital și a infrastructurii TIC sistemice în domeniul e-educație, e-incluziune, e-sănătate și e-cultură – SECȚIUNEA E-EDUCAŢIE, Axa prioritară 2 - Tehnologia Informației şi Comunicațiilor (TIC) pentru o economie digitală competitivă, Programul Operațional Competitivitate 2014-2020 s-au formulat numeroase solicitări de majorare a valorii unitare/tabletă pentru a corela cu specificațiile tehnice minimale necesare în vederea desfășurării în bune condiții a actului didactic în sistem on – line,

Având în vedere faptul că numeroase unități de învățământ se află în scenariul roșu ca urmare a creșterii cazurilor de infectare cu virusul SARS - CoV -2, ceea ce presupune desfășurarea actului didactic strict în sistem on line , este necesară asigurarea în regim de urgență a finanțării pentru achiziționarea echipamentelor în domeniul tehnologiei informației - IT mobile ,

Se impune în acest fel asigurarea de resurse financiare prin suplimentarea valorii unitare/ dispozitiv a echipamentelor din domeniul tehnologiei informației IT mobile, respectiv tablete/laptopuri cu acces la internet, precum si echipamente/dispozitive electronice necesare desfășurării activității didactice în mediu online,

Ca reacție imediată la efectele crizei de sănătate publică, cheltuielile pentru operațiunile de sprijinire a capacităților de reacție în situații de criză sunt eligibile începând cu 1 februarie 2020, conform Regulamentului (UE) 2020/460 al Parlamentului European și al Consiliului din 30 martie 2020 de modificare a Regulamentelor (UE) nr. 1301/2013, (UE) nr. 1303/2013 și (UE) nr. 508/2014 în ceea ce privește anumite măsuri specifice menite să mobilizeze investiții în sistemele de sănătate ale statelor membre și în alte sectoare ale economiilor acestora ca reacție la epidemia de COVID-19 (Inițiativa pentru investiții ca reacție la coronavirus) se impune modificarea datei eligibilității cheltuielilor efectuate din POIM pentru echipamente de protecţie medicală/ dispozitive medicale, dezinfectanţi şi/sau containere sanitare mobile

Având în vedere că elementele mai sus menţionate vizează interesul public şi strategic, sunt o prioritate a Programului de guvernare şi constituie o situaţie extraordinară, a cărei reglementare nu poate fi amânată, se impune adoptarea de măsuri imediate pe calea ordonanţei de urgenţă.

În temeiul art. 115 alin. (4) din Constituţia României, republicată,

**GUVERNUL ROMÂNIEI adoptă prezenta ordonanţă de urgență:**

**Articol unic**– Ordonanța de urgență a Guvernului nr. 144/2020 privind unele măsuri pentru alocarea de fonduri externe nerambursabile necesare desfășurării în condițiile de prevenție a activităților didactice aferente anului școlar/ universitar 2020/2021 în contextul riscului de infecție cu coronavirus SARS-CoV-2, publicată in Monitorul Oficial al României, Partea I, nr. 772 din 25 august 2020, se modifică după cum urmează:

1. Alineatul (4) al articolului 1 va avea următorul cuprins:

”(4) Finanţarea achiziţiei echipamentelor IT mobile, respectiv tablete cu acces la internet, precum şi alte echipamente/dispozitive electronice, prevăzute la alin. (1), se acordă prin granturi din fonduri externe nerambursabile, în limita unei valori de 250 euro/tabletă, echivalentul în lei la data efectuării achiziţiilor.”

2. Alineatul (8) al articolului 2 va avea următorul cuprins:

” (8) Cheltuielile care depăşesc echivalentul în lei al contravalorii echipamentelor IT mobile, tablete cu acces la internet, precum şi alte echipamente/dispozitive electronice în valoare de 250 euro sunt considerate cheltuieli neeligibile şi se suportă de către beneficiarii finanţării, astfel cum este prevăzut la alin. (1) şi (11).”

3. Alineatele (1), (5) - (9) ale articolului 4 vor avea următorul cuprins:

,,(1) Se aprobă achiziţionarea, în condiţiile legii, de echipamente de protecţie medicală/ dispozitive medicale, dezinfectanţi şi containere sanitare mobile în cadrul unităţilor de învăţământ preuniversitar de stat, instituțiilor de învățământ superior de stat pentru studenții care îndeplinesc criteriile pentru a beneficia de burse sociale și burse sociale ocazionale, decontate din fonduri externe nerambursabile alocate în cadrul Programului operaţional Infrastructură mare, în limita a 60.000.000 euro, echivalentul în lei la cursul de schimb InforEuro din luna februarie 2020, din care 10.000.000 euro pentru instituțiilor de învățământ superior de stat, pentru echipamente de protecţie medicală/ dispozitive medicale şi dezinfectanţi, respectiv în limita a 25.000.000 euro, echivalentul în lei la cursul de schimb InforEuro din luna februarie 2020, pentru containere sanitare mobile, destinate unităților de învățământ preuniversitar de stat,cu aplicarea mecanismului prevăzut de art. 12 din Ordonanţa de urgenţă a Guvernului nr. 40/2015, aprobată cu modificări şi completări prin Legea nr. 105/2016, cu modificările şi completările ulterioare. Decontarea echipamentelor de protecţie medicală de tip dezinfectanţi, precum şi/sau a containerelor sanitare mobile se va face cu respectarea regulamentelor Comisiei Europene.

...........................................................................................................................................

(5) Cheltuielile cu achiziţia de echipamente de protecţie medicală/ dispozitive medicale, dezinfectanţi şi/sau containere sanitare mobile prevăzute la alin. (1) sunt eligibile începând cu data de 1 februarie 2020 pentru decontare din fonduri externe nerambursabile alocate în cadrul Programului operaţional Infrastructură mare.

(6) Autorităţile publice locale pot aproba credite de angajament, precum şi credite bugetare, după caz, pentru achiziţia de echipamente de protecţie medicală/ dispozitive medicale, dezinfectanţi şi/sau containere mobile sanitare, pot derula proceduri de achiziţie publică şi pot efectua plăţi eligibile începând cu data de 1 februarie 2020 pentru decontare din fonduri externe nerambursabile în cadrul Programului operaţional Infrastructură mare.

(7) Unităţile de învăţământ preuniversitar de stat/ instituțiile de învățământ superior de stat, pe baza creditelor de angajament şi a creditelor bugetare aprobate potrivit legii, pot încheia cu respectarea prevederilor legale contracte de achiziţie publică pentru procurarea de echipamente de protecţie medicală/ dispozitive medicale, dezinfectanţi şi/sau de containere sanitare mobile necesare unităților de învățământ preuniversitar pot derula proceduri de achiziție publică şi pot efectua plăţi eligibile pentru decontare începând cu data de 1 februarie 2020 din fonduri externe nerambursabile în cadrul Programului operaţional Infrastructură mare.

(8) Parteneriatele dintre unităţile de învăţământ preuniversitar de stat şi autorităţile publice locale pot aproba credite de angajament, precum şi credite bugetare, după caz, pentru achiziţia de echipamente de protecţie medicală/ dispozitive medicale, dezinfectanţi şi/sau containere sanitare mobile necesare unităților de învățământ preuniversitar , pot derula proceduri de achiziţie publică şi pot efectua plăţi eligibile pentru decontare începând cu data de 1 februarie 2020 din fonduri externe nerambursabile în cadrul Programului operaţional Infrastructură mare.

(9) Ministerul Educației și Cercetării aprobă, pe baza notelor de fundamentare asumate de inspectoratele școlare județene/ Inspectoratul Școlar al Municipiului București, cu încadrarea în bugetul alocat cu această destinație, creditele bugetare și de angajament pe baza cărora inspectoratele școlare județene/Inspectoratul Școlar al Municipiului București în parteneriat cu unitățile de învățământ achiziționează echipamente de protecție medicală/dispozitive medicale, dezinfectanți prin proceduri de achiziție publică și pot efectua plăți eligibile începând cu data de 1 februarie 2020 pentru decontare din fonduri externe nerambursabile în cadrul Programului Operațional Infrastructură Mare 2014 -2020. Notele de fundamentare nu vor include beneficiarii altor proceduri de achiziție în curs sau finalizate.”

**PRIM – MINISTRU**

**Ludovic ORBAN**